Diari Oficial de la Generalitat Valenciana


Sumari del DOGV 778, del 07-03-1988 (1988/810683)

DECRET 21/1988, de 8 de febrer, del Consell de la Generalitat Valenciana, pel qual es regula el règim de les fiances per a lloguer d'habitatges, locals de negocis i prestacions de serveis a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1988/02/08/21/dof/vci/html**

### Dades del document

Número de DOGV
:   778

Data del DOGV
:   07-03-1988

Secció del DOGV
:   DISPOSICIONS GENERALS

Número del document
:   1988/810683


Data del document
:   08-02-1988

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

Decret 21/1988, de 8 de febrer, del Consell de la Generalitat Valenciana, pel qual es regula el règim de les fiances per a lloguer d'habitatges, locals de negocis i prestacions de serveis a la Comunitat Valenciana.  
El Reial Decret 1720/1984, de 18 de juliol, sobre traspàs de funcions i serveis de l'Administració de l?Estat a la Generalitat Valenciana en matèria de patrimoni arquitectònic, control de la qualitat de l?edificació i habitatge, transfereix la titularitat i l'administració de les fiances i els concerts de les fiances corresponents a immobles situats en el territori de la Comunitat Valenciana, i també a serveis o subministraments complementaris prestats a llurs usuaris.  
Atesa la necessitat d'adequar el Decret d'11 de març de 1949, regulador de l'emissió de paper de fiances per l'Institut Nacional de l'Habitatge, a les circumstàncies actuals, és per aixà que, a proposta conjunta dels Consellers d'Obres Públiques, Urbanisme i Transports i d'Economia i Hisenda, amb la deliberació prèvia del Consell de la Generalitat Valenciana en la sessió del dia 8 de febrer de 1988,  
DECRETE:  
Article primer  
U. Les fiances exigides per lloguer d'habitatges, locals de negocis o prestacions de serveis, o subministraments complementaris a llurs usuaris, es constituiran en metàl·lic mitjançant ingrés en els comptes de la Generalitat Valenciana, en les Institucions financeres que en cada moment determine la Conselleria d'Economia i Hisenda. A tots els efectes, el resguard d'ingrés en aquestos comptes serà document suficient per a l'acreditació del dipòsit de fiança.  
Dos. En circumstàncies especials, el Conseller d'Economia i Hisenda, amb petició prèvia de l?obligat a constituir fiança, podrà autoritzar-ne la constitució mitjançant qualsevol altre dels mitjans reconeguts en dret.  
Article segon  
Tota fiança exigida als arrendataris i subarrendataris d'habitatges o locals de negoci, i també les exigides als usuaris de subministraments o serveis complementaris de l'habitatge o el local de negoci, i que responga tant de l'atenció i la conservació de la cosa arrendada com del pagament del preu de l'arrendament o del servei o subministrament utilitzats, haurà de constituir-se per l'import total en la Tresoreria de la Comunitat Valenciana, sota la forma de dipòsit sense interés el qual quedarà representat pel resguard segons que estableix l'article primer, apartat u, llevat dels casos en què s'adopte el règim que fixa l'article seté. De la mateixa manera hauran de ser constituïdes les fiances exigides als arrendataris de comptadors, aparells, maquinària o mobiliari, quan vagen implícites en contractes d'arrendament d'habitatges o locals de negocis, i de prestació de serveis o subministraments complementaris d'aquells.  
Article tercer  
L?exigibilitat i la quantia de la fiança en els casos de lloguer d'habitatges i locals de negocis es regirà per la normativa legal vigent d'arrendaments urbans.  
Article quart  
U. L?exigibilitat i la quantia de la fiança en els casos de serveis o subministraments complementaris de l?habitatge o el local de negoci, siga quin siga el nombre d'abonats de l?empresa subministradora i la localitat on tinga el domicili social, s?ajustarà al que disposen els Reglaments que regulen el servei o subministrament.  
Dos. Queden exemptes de l?obligació que estableix el número anterior, les Administracions Públiques els pagaments de les quals han de ser satisfets amb càrrec als pressupostos respectius.  
Article cinqué  
Els propietaris, els subarrendadors o les empreses que tinguen exigida fiança, i en el seu nom els administradors, representants o apoderats, hauran de consignar-la, segons que estableix aquesta norma, per l?import total de cada una, adjuntant els resguards respectius a l?exemplar del contracte que es trobe en poder seu, per tal de facilitar la inspecció i simplificar-ne la devolució.  
Article sisé  
La consignació de fiances es realitzarà en els comptes a què fa referència l'article primer d'aquest Decret, dins dels quinze dies següents a la data del contracte, o del començament real del lloguer, servei o subministrament que motive l'obligació de constituir fiança. Aquest termini serà ampliat a trenta dies quan es tracte de localitats on no tinguen sucursal les institucions financeres concertades.  
Article seté  
U. En els casos d'empreses subministradores de fluid elèctric, aigua, gas o d'altres anàlogues, qualsevol que siga el nombre de llurs abonats i la importància dels nuclis de població on radiquen els distints centres, la consignació de la fiança podrà ser substituïda, tal com disposen els articles primer i sisé, i amb el concert previ amb la Generalitat, per l'ingrés directe, en l'Entitat financera que designe la Conselleria d'Economia i Hisenda i a disposició d'aquesta, del 90% del volum total de les fiances que tinguen en poder seu i les que en endavant es constituesquen, reservant-se l'empresa el 10% restant per a la devolució de les fiances que aïlladament li siguen exigides i per a liquidar les responsabilitats a què estiguen efectes. Podran també acollir-se a aquest règim concertat els propietaris de finques urbanes les fiances de les quals suposen un volum superior a 5.000.000 de pessetes, els quals imposaran directament el 90%, quedant el 10% restant per atendre a les devolucions o liquidacions possibles.  
Les empreses o els propietaris que hagen concertat aquest sistema amb la Generalitat no podran demanar la devolució parcial del dipòsit fet fins que es realitze la liquidació anual.  
Dos. Perquè aquesta modalitat puga ser utilitzada caldrà demanar-la en la Conselleria d'Economia i Hisenda de la Generalitat, mitjançant instància acompanyada per la documentació que acredite els aspectes que queden esmentats.  
La Conselleria d'Economia i Hisenda resoldrà discrecionalment la petició, en consideració a la garantia que l'empresa i els particulars oferesquen i a les condicions especials que hi concorreguen.  
Article vuité  
U Una vegada extingit un contracte, al propietari o al seu representant legal li correspon de gestionar la devolució de la fiança, i amb aquesta finalitat presentarà, davant la Institució financera en què l'havia constituïda, els documents següents:  
- Fotocòpia del contracte d'arrendament.  
- Justificant d'haver consignat la fiança.  
- Una declaració on expresse que el contracte ha deixat de tenir efecte, i en qualitat de què es fa aquesta declaració.  
- Fotocòpia del DNI.  
Dos. Aquestes Entitats, una vegada comprovada la documentació, tornaran la fiança i es consignarà en llur justificant la cancel·lació d'aquesta.  
Tres. Mensualment les Entitats esmentades trametran a la Conselleria d'Economia i Hisenda la relació de les devolucions realitzades, i la documentació i els justificants en virtut de les quals es practicaren, per tal que els serveis d'inspecció puguen comprovar la procedència de la devolució.  
Article nové  
Als efectes de l'article anterior tindran la qualitat de justificants:  
a) Els que prescriu l'article primer per als contractes fets des de l'entrada en vigor d'aquest Decret.  
b) Els atorgats per la Cambra Oficial de la Propietat Urbana per als contractes fets des del dia 1 de gener de 1984, fins a l'anterior a l'entrada en vigor d'aquest Decret.  
c) El «paper de fiances» fins aleshores d?ús obligatori, excepte per als règims d'afiançament concertat, per als contractes fets abans de l'1 de gener de 1984.  
Article deu  
Les qüestions que se susciten respecte a les responsabilitats que hagen de ser exigides pels propietaris o proveïdors als arrendataris o usuaris, com a conseqüència dels deterioraments o falta de pagament de què responen les fiances, no afectaran, en cap cas, la Generalitat Valenciana ni les Institucions financeres designades a què fa referència l?article primer d'aquest Decret.  
Article onze  
U. Les empreses i els particulars que, per reunir les condicions de l'anterior article seté, realitzen directament l'ingrés de les fiances sense recórrer al que prescriu l'article primer, hauran de presentar, durant el mes de gener de cada any natural, davant la Conselleria d'Economia i Hisenda, a través dels funcionaris respectius, un estat demostratiu de les fiances constituïdes i de les tornades durant l'any anterior, i també del saldo corresponent, adjuntant-hi les relacions nominals de les unes i de les altres.  
Dos. Si el saldo representa un excés de les fiances constituïdes sobre les tornades, es realitzarà l'ingrés del 90% corresponent; altrament, la Conselleria d'Economia i Hisenda farà entrega de la diferència de l'import.  
Article dotze  
Les Institucions financeres concertades trametran a la Conselleria d'Economia i Hisenda l?import de la liquidació de cada període mensual, d'acord amb els saldos que presenten els comptes respectius; aquestos seran datats o abonats segons que corresponga.  
La comptabilització d'aquestes fiances s?efectuarà en un concepte propi, que a tal efecte s?obrirà en la comptabilitat de la Generalitat.  
Article tretze  
U. La inspecció del compliment de les disposicions que contenen els articles precedents, la realitzaran els serveis d'inspecció de la Conselleria d'Economia i Hisenda.  
Dos. Als efectes de facilitar la funció inspectora, els propietaris, els subarrendadors, les empreses, els arrendataris, els usuaris i la resta de persones físiques o jurídiques obligats a dipositar les fiances en la forma establerta, exhibiran, a requeriment dels qui assumesquen aquesta funció, els duplicats dels contractes i el justificant acreditatiu d'haver dipositat la fiança corresponent, unit als talonaris de rebuts, i aquells documents que puguen interessar a la inspecció per a fiscalitzar el compliment de les obligacions emanades d'aquest Decret.  
DISPOSICIONS TRANSITORIFS  
Primera  
En cas de pèrdua, furt o destrucció dels resguards de dipòsits emesos amb anterioritat a l'1 de gener de 1984 s'aplicaran les normes i els procediments dels articles 547 i següents del Codi de Comerç.  
Segona  
Mentre no es regule per Llei de la Generalitat Valenciana el règim d'infraccions i sancions en aquesta matèria, continuarà aplicant-se el Decret d'11 de març de 1949, pel qual s'aprova el Text Refós regulador de l'afiançament per lloguer d'habitatges, locals de negocis i prestacions de serveis o subministraments a aquests.  
Les competències que el Decret esmentat atribueix a l?Institut Nacional de l?Habitatge i al Ministeri de Treball s'entendran referides a la Direcció General del Tresor i Patrimoni i a la Conselleria d'Economia i Hisenda, respectivament.  
DISPOSICIO DEROGATORIA  
Queden derogades en l?àmbit territorial de la Comunitat Valenciana les normes d'igual o inferior rang que s'oposen al que estableix aquest Decret.  
DISPOSICIO FINAL  
Queda autoritzada la Conselleria d'Economia i Hisenda a dictar les disposicions necessàries que requeresca el desplegament d'aquest Decret.  
València, 8 de febrer de 1988.  
El President de la Generalitat,   
JOAN LERMA I BLASCO  
El Conseller d'Economia i Hisenda,  
ANTONI BIRLANGA CASANOVA  
El Conseller d'Obres Públiques,   
Urbanisme i Transports,  
RAFAEL BLASCO CASTANY


Còpia Permalink ELI